
	Az International Group for the Psychology of Mathematics Education által szervezett PME konferenciasorozatok a világ legrangosabb konferenciasorozatai közé tartoznak a matematika didaktika területén. 2019-ben Pretoria-ban, Dél-Afrikában került megrendezésre. A konferencia július 7-tól július 12-ig tartott, melyen kutatócsoportunk – és egyben Magyarország – négy fővel képviseltette magát. (55 ország 397 résztvevője volt jelen.)
	A konferencián való részvételünknek több célja volt: széles körben tájékozódni a legújabb kutatási eredményekről, témákról és azok közül új kutatási témának a kiválasztása, továbbá a saját kutatási területünkön való információgyűjtés, eredményeink ismertetése és kapcsolatépítés a témában dolgozó kutatókkal. Céljaink nagy részt meg is valósultak. Rengeteg előadás közül lehetett választani. A konferencia minden napján meghallgattuk a plenáris előadást, majd a research report-ok, working groupok, research forum-ok és oral communication-ök tartásánál szétváltak útjaink, így a csapat egy időben két-három különböző előadáson tudott részt venni (általában 16 előadás futott párhuzamosan). Az előadások reggel kilenc órakor kezdődtek és este hat órakor fejeződtek be. Az előadásokat megelőző nap elolvastuk a másnapi előadások absztraktjait és az alapján terveztük meg a programot: melyikünk melyik előadást hallgassa meg, majd esténként beszámoltunk egymásnak arról, hogy mit hallottunk és megjelöltük az általunk érdekesebbnek tartottak címét. Minden nap volt legalább két-három olyan előadás, amelyből úgy érezzük rengeteget tanultunk: vagy a tartalom miatt, vagy az előadásmódból merítettünk ötletet, vagy pedig egy teljesen más aspektusból világította meg a már általunk ismert témát, illetve bepillantást nyerhettünk más kultúrák matematika tanítási rendszerébe. 
	A konferencián beszélgettünk olyan elismert emberekkel, mint David Reid, Markku Hannula, Peter Liljedahl, Peter Kop, Boris Koichu. A David Reid (a For the Learning of Mathematics újság szerkesztője) által vezetett working group szekciót követően ő maga invitált minket beszélgetésre, s meghívott minket az általa szervezett jövő tanévben megrendezett konferenciára (a konferencia színhelye Norvégia lesz és matematikai bizonyítások - érvelések a téma). Ez hatalmas nagy élmény volt mindannyiunk számára. Arthur Bakker-rel, az Educational Studies in Mathematics és a Journal for Research in Mathematics Education újságok szerkesztőjével szintén felvettük a kapcsolatot.
	A számunkra legérdekesebb témák a következők voltak: matematikai érvelések, bizonyítások a középiskolások körében, a középiskolából hozott és az egyetemen elvárt tudás közötti gát, a fejben illetve papíron való gondolkodás közötti különbség, illetve az a kérdéskör, hogy milyen tanulási-tanítási módszerekkel lehet elérni a hosszú távú tudást. Ezen témák nagy részével a mi csoportunk is foglalkozik, ezért különösen fontosnak tartottuk az ilyen típusú előadások meghallgatását. A kávészünetekben illetve a szervezett programokon pedig lehetőség adódott arra, a hogy az előadóval mélyebben is tudjunk beszélgetni az adott témáról, Peter Kop-pal és Boris Koichu-val pedig a konferenciaprogramok után, egy közös vacsora keretében volt lehetőségünk beszélgetni, gondolkodni. 
	Saját kutatásainkat egy oral communication és egy poster presentation keretében mutattuk be. A poster presentation témája nagyon újszerű a matematika didaktika területén (teszteléses tanulás középiskolában és egyetemen, annak kapcsolata a hosszú távú tudással), ami nagy sikert aratott. A Van Hiele elmélethez kapcsolódó előadásunk pedig szintén elnyerte a résztvevők tetszését: többen személyesen gratuláltak az előadás után, köztük Keith Jones is. A poszterbemutatás során többekkel hosszasabb beszélgetésbe keveredtünk, megismertük az ő kutatási területeiket, azt hogy az hogyan kapcsolódik a miénkhez és újabb ötleteket kaptunk ahhoz, hogy hogyan, milyen irányba lehetne továbbfejleszteni saját kutatásainkat.
	Ismét megtapasztaltuk, hogy ha teljes mértékben szeretnénk kihasználni azt a lehetőséget, hogy részt vehetünk egy ilyen nagy konferencián, akkor az rettentően kimerítő, ugyanakkor máshonnan, máshogyan meg nem szerezhető mennyiségű és minőségű információval, tudással és kapcsolati tőkével gazdagodunk.
